U-I-307/02
Natisni
Opravilna št.:
U-I-307/02
Datum odločitve:
12. 9. 2002
Objavljeno:
OdlUS XI, 174
ECLI:
ECLI:SI:USRS:2002:U.I.307.02
Akt:
Zakon o volitvah Predsednika republike (Uradni list RS, št. 39/92) (ZVPR)
Izrek:
Pobuda za začetek postopka za oceno ustavnosti Zakona o volitvah Predsednika republike (Uradni list RS, št. 39/92) se zavrže.
Evidenčni stavek:
Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
Geslo:
Pravni interes (kot procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zveza Lipa, Ljubljana
Datum vloge:
7. 8. 2002
Vrsta odločitve:
sklep
Vrsta rešitve:
zavrženje
Dokument:
US21649
Dokument v PDF obliki:
U-I-307-02.pdf
115 KB
Prenesite datoteko
U-I-307/02
12. 9. 2002
SKLEP
Ustavno sodišče je v postopku za preizkus pobude Zveze Lipa, Ljubljana, ki jo zastopa predsednik zveze Tomaž Rozman, na seji dne 12. septembra 2002
sklenilo:
Pobuda za začetek postopka za oceno ustavnosti Zakona o volitvah Predsednika republike (Uradni list RS, št. 39/92) se zavrže.
O b r a z l o ž i t e v
1. Pobudnica zatrjuje, da je zahteva Zakona o volitvah Predsednika republike (v nadaljevanju ZVPR), da mora volivec obrazec, na katerem da svojo podporo, osebno podpisati pred pristojnim organom, protiustavna. Pobudnica navaja, da Ustava jamči svobodo izražanja lastne volje (dokaz za to naj bi bile tudi tajne volitve), medtem pa je dajanje podpore (izražanje lastne volje podpreti kandidata) kontrolirano.
2. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pisno pobudo za začetek postopka za oceno ustavnosti zakona, če izkaže svoj pravni interes. Pravni interes je po določbi drugega odstavka navedenega člena podan, če zakon, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Ustavno sodišče že večkrat ni priznalo pravnega interesa političnim strankam, društvom, zbornicam in drugim tovrstnim združenjem, kadar so vlagala pobude v imenu in zaradi interesov svojih članov (npr. v sklepu št. U-I-131/94 z dne 16. 3. 1995, OdlUS IV, 28, sklepu št. U-I-105/95 z dne 10. 7. 1995, OdlUS IV, 70, in sklepu št. U-I-136/00 z dne 15. 6. 2000, OdlUS IX, 165).
Pravni interes je tako podan le tedaj, ko je očitno, da gre za pobudnikov lastni, torej konkretni interes. V obravnavanem primeru napadene določbe v ničemer neposredno ne posegajo v pravice, pravne interese oziroma pravni položaj Zveze Lipa. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
4. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
P r e d s e d n i c a
dr. Dragica Wedam Lukić